Nariadenie Rady (ES) č. 1653/2003
z 18. júna 2003,
ktorým sa mení a dopĺňa nariadenie (ES) č. 40/94 o ochrannej známke spoločenstva
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na jej článok 308,
so zreteľom na návrh Komisie [1],
so zreteľom na stanovisko Európskeho parlamentu [2],
so zreteľom na stanovisko Dvora audítorov [3],
keďže:
(1) Nadobudnutím účinnosti nariadenia Rady (ES, Euratom) č. 1605/02 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev [4], koncepcia centrálnej finančnej kontroly ex ante bola nahradená omnoho modernejšou kontrolou a systémom auditu.
(2) Úrad pre harmonizáciu vnútorného trhu by mal mať kontrolu a systémy auditu porovnateľnú so systémami orgánov spoločenstva.
(3) Všeobecné princípy zásady a obmedzenia, ktorými sa spravuje právo prístupu k dokumentom podľa článku 255 zmluvy, ktoré boli stanovené nariadením Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie. [5]
(4) Pri prijatí nariadenia (ES) č. 1049/2001 tri orgány v spoločnom vyhlásení súhlasili s tým, že podobné inštitúcie by mali vykonávať pravidlá v súlade v ustanoveniami tohto nariadenia.
(5) Preto by mali byť do nariadenia (ES) č. 40/94 z 20. decembra 1994 o ochranných známkach spoločenstva [6] zahrnuté primerané ustanovenia rozšíriť pôsobnosť nariadenia (ES) č. 1049/20001 na Úrad pre harmonizáciu vnútorného trhu, ako aj ustanovenie týkajúce sa odvolania proti odmietnutiu prístupu k dokumentom.
(6) Nariadenie (ES) č. 40/94 by sa malo zodpovedajúcim spôsobom zmeniť a doplniť,
PRIJALA TOTO NARIADENIE:
Článok 1
Nariadenie (ES) č. 40/94 sa týmto mení a dopĺňa takto:
1. vloží sa tento článok:
"Článok 118a
Prístup k dokumentom
1. Nariadenie Európskeho parlamentu a Rady (ES)č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie [7] sa vzťahuje na dokumenty uchovávané úradom.
2. Správna Rada prijme do šiestich mesiacov od nadobudnutia účinnosti nariadenia (ES) 1653/2003 z 18. júna 2003, ktorým sa mení a dopĺňa nariadenia (ES) č. 40/94 o ochranných známkach spoločenstva [8] praktické opatrenia na vykonávanie nariadenia (ES) č. 1049/2001.
3. Proti rozhodnutiam prijatým úradom podľa článku 8 nariadenia (ES) č. 1049/2001 možno za podmienok stanovených v článku 195 a 230 zmluvy podať sťažnosť ombudsmanovi alebo žalobu na Súdny dvor Európskych spoločenstiev."
2. Článok 136 sa nahrádza takto:
"Článok 136
Audit a kontrola
1. V rámci úradu sa vytvorí funkcia vnútorného audítora, ktorá sa vykonáva v súlade s príslušnými medzinárodnými normami. Vnútorný audítor vymenovaný predsedom mu zodpovedá za overenie riadne fungovanie systémov plnenia rozpočtu a postupov úradu.
2. Vnútorný audítor radí predsedovi v oblasti zaobchádzania s rizikami vydávaním stanovísk ku kvalite systémov riadenia a kontroly a vydávaním odporúčaní na zlepšenie podmienok vykonávania operácií a podporou riadneho finančného hospodárenia.
3. Za zavedenie vnútorných kontrolných systémov a postupov vhodných na vykonávanie úloh zodpovedá povoľujúci úradník."
Článok 2
Toto nariadenie nadobúda účinnosť prvý deň mesiaca nasledujúceho po jeho uverejnení v Úradnom vestníku Európskej únie.
Toto nariadenie je záväzné v svojej celistvosti a je priamo uplatniteľné vo všetkých členských štátoch.
V Luxemburgu 18. júna 2003